KLASA: Pp-569/23

URBROJ: 711-02-01/03-2024-02

Zagreb, 19. rujna 2024.

**ILIJA NIKOLIĆ**

**zamjenik gradonačelnika koji obnaša dužnost gradonačelnika Grada Slatine**

**Predmet:** **Ilija Nikolić,** **zamjenik gradonačelnika koji obnaša dužnost gradonačelnika**

 **Slatine**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) odlukom od dana 19. rujna 2024., odlučilo da u Vašem predmetu **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je 28. prosinca 2023. na temelju neanonimne prijave otvorilo predmet protiv Ilije Nikolića, zamjenika gradonačelnika koji obnaša dužnost gradonačelnika Grada Slatine, koji se vodi pod klasom Pp-569/23. U prijavi se u bitnom upućuje na činjenicu da je Denis Ostrošić, gradonačelnik Grada Slatine, dao ostavku 15.11.2023. te da Ilija Nikolić, njegov zamjenik koji ga je naslijedio, još uvijek nije naveo promjene u imovinskoj kartici.

Člankom 3. stavkom 1. podstavkom 34. ZSSI-a propisano je da su gradonačelnici i zamjenici gradonačelnika obveznici u smislu navedenog Zakona. Uvidom u registar obveznika Povjerenstvo je utvrdilo da Ilija Nikolić dužnost zamjenika gradonačelnika koji obnaša dužnost gradonačelnika Grada Slatine obnaša od 16. studenog 2023. Slijedom navedenog, Ilija Nikolić dužan je postupati sukladno odredbama ZSSI-a.

Uvidom u Registar obveznika koji Povjerenstvo ustrojava i vodi utvrđeno je da je Ilija Nikolić 14. prosinca 2023. Povjerenstvu podnio imovinsku karticu povodom stupanja na dužnost, dok je 5. veljače 2024. podnio imovinsku karticu povodom godišnje obveze podnošenja.

Člankom 10. stavkom 1. ZSSI-a propisano je da su obveznici dužni, bez obzira na to obnašaju li dužnost profesionalno, podnijeti Povjerenstvu imovinsku karticu koja sadrži podatke propisane tim Zakonom.

Člankom 10. stavkom 2. ZSSI-a propisano je da su obveznici dužni podnijeti imovinsku karticu u roku od 30 dana od dana stupanja na dužnost te u roku od 30 dana po prestanku obnašanja dužnosti.

Člankom 10. stavkom 4. ZSSI-a propisano je da su obveznici dužni jednom godišnje podnositi imovinske kartice Povjerenstvu do 31. siječnja tekuće godine za prethodnu godinu.

Člankom 10. stavkom 5. ZSSI-a propisano je da se imovinska kartica iz stavka 4. toga članka podnosi uvijek sa stanjem na zadnji dan prethodne godine.

Člankom 14. stavkom 1. ZSSI-a propisano je da ako obveznik ne ispuni obvezu podnošenja imovinske kartice iz članaka 10. i 11. te članka 12. stavka 3. toga Zakona, Povjerenstvo će pokrenuti postupak protiv obveznika zbog povrede odredbi o podnošenju imovinske kartice.

Stavkom 2. istoga članka ZSSI-a propisano je da će iznimno od stavka 1. toga članka, Povjerenstvo obveznika podnošenja imovinske kartice koji prvi put podnosi imovinsku karticu povodom prvog stupanja na dužnost, prije pokretanja postupka iz stavka 1. toga članka, pisanim putem pozvati da ispuni imovinsku karticu u roku koji ne može biti kraći od osam dana niti duži od 15 dana od dana zaprimanja pisane obavijesti. Iznimka propisana navedenom odredbom ZSSI-a nije primjenjiva u konkretnom slučaju budući da se ne radi o obvezniku koji prvi put podnosi imovinsku karticu povodom prvog stupanja na dužnost.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti i povodom vjerodostojne i osnovane prijave o mogućoj povredi ovoga Zakona. Sukladno stavku 3. istog članka Zakona postupak nije dopušteno pokrenuti na temelju anonimne prijave.

Slijedom navedenog, a budući da je Povjerenstvo utvrdilo da je obveznik Ilija Nikoić u zakonom predviđenim rokovima Povjerenstvu podnio imovinske kartice povodom stupanja na dužnost, kao i povodom godišnje obveze podnošenja, Povjerenstvo nije utvrdilo pretpostavke za vođenje postupka pred Povjerenstvom vezano za odredbe ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Ilija Nikolić, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obvezniku
4. Pismohrana